b'\n_START_ARTICLE_\nPavel Melnikov (insener)\n_START_PARAGRAPH_\nPavel Petrovit\xc5\xa1 Melnikov (vene \xd0\x9f\xd0\xb0\xd0\xb2\xd0\xb5\xd0\xbb \xd0\x9f\xd0\xb5\xd1\x82\xd1\x80\xd0\xbe\xd0\xb2\xd0\xb8\xd1\x87 \xd0\x9c\xd0\xb5\xd0\xbb\xd1\x8c\xd0\xbd\xd0\xb8\xd0\xba\xd0\xbe\xd0\xb2; 3. august (vkj 22. juuni) 1804 Moskva \xe2\x80\x93 3. august (vkj 22. juuli) 1880 Ljuban, Peterburi kubermang) oli Venemaa mehaanikateadlane, insener ja riigimees. Inseneriv\xc3\xa4ekindral (1859)._NEWLINE_Ta oli Venemaa Keisririigi esimene teedeminister (1865\xe2\x80\x931869) ja Riigin\xc3\xb5ukogu liige (1863._NEWLINE_Ta oli Peterburi\xe2\x80\x93Moskva raudtee projekti \xc3\xbcks autoreid (ehitati 1843\xe2\x80\x931851).\n_START_SECTION_\nHaridustee ja t\xc3\xb6\xc3\xb6k\xc3\xa4ik\n_START_PARAGRAPH_\nTa oli p\xc3\xa4rit aadliperekonnast. 1825. aastal l\xc3\xb5petas ta Teedeinseneride korpuse instituudi porut\xc5\xa1iku auastmes._NEWLINE_Tema edukat s\xc3\xb5jav\xc3\xa4einseneri karj\xc3\xa4\xc3\xa4ri n\xc3\xa4itavad saadud auastmed: kapten (1829), major (1832), alampolkovnik (1837), kindralmajor (1847). 6. jaanuaril (vkj) 1859. aastal \xc3\xbclendati ta kindralleitnandiks ja sama aasta 20. aprillil (vkj) inseneriv\xc3\xa4ekindraliks._NEWLINE_1833. aastal m\xc3\xa4\xc3\xa4rati ta Teedeinseneride korpuse instituudi kateedrijuhatajaks ja kinnitati rakendusmehaanika professoriks._NEWLINE_Ta koostas D\xc3\xbcnaburgi linna kuue kilomeetri pikkuse kaitsetammi projekti kevadiste Daugava j\xc3\xb5e \xc3\xbcleujutuste vastu (ehitati 1833\xe2\x80\x931841)._NEWLINE_1835. aastal avaldas ta raamatu "\xd0\x9e \xd0\xb6\xd0\xb5\xd0\xbb\xd0\xb5\xd0\xb7\xd0\xbd\xd1\x8b\xd1\x85 \xd0\xb4\xd0\xbe\xd1\x80\xd0\xbe\xd0\xb3\xd0\xb0\xd1\x85" (\'Raudteedest\') \xe2\x80\x93 esimese Venemaal v\xc3\xa4lja antud \xc3\xb5ppevahendi raudteetranspordi valdkonnas._NEWLINE_Aastatel 1857\xe2\x80\x931858 asendati Peeter-Pauli katedraali tornikiivri puittarindus metallkonstruktsiooniga. Insenerina oli siin kaastegev ka Melnikov.\n_START_SECTION_\nTeedeametkonna juht\n_START_PARAGRAPH_\nMelnikov juhtis riigi teedeametkonda alates 1862. aastast kui ta m\xc3\xa4\xc3\xa4rati Venemaa keisririigi teede ja \xc3\xbchiskondlike hoonete peavalitsuse juhiks (\xd0\xb3\xd0\xbb\xd0\xb0\xd0\xb2\xd0\xbd\xd0\xbe\xd1\x83\xd0\xbf\xd1\x80\xd0\xb0\xd0\xb2\xd0\xbb\xd1\x8f\xd1\x8e\xd1\x89\xd0\xb8\xd0\xb9 \xd0\xbf\xd1\x83\xd1\x82\xd1\x8f\xd0\xbc\xd0\xb8 \xd0\xbf\xd1\x83\xd1\x82\xd0\xb5\xd0\xb9 \xd1\x81\xd0\xbe\xd0\xbe\xd0\xb1\xd1\x89\xd0\xb5\xd0\xbd\xd0\xb8\xd1\x8f \xd0\xb8 \xd0\xbf\xd1\x83\xd0\xb1\xd0\xbb\xd0\xb8\xd1\x87\xd0\xbd\xd1\x8b\xd0\xbc\xd0\xb8 \xd0\xb7\xd0\xb4\xd0\xb0\xd0\xbd\xd0\xb8\xd1\x8f\xd0\xbc\xd0\xb8). Aastatel 1865\xe2\x80\x931869 oli ta Venemaa Keisririigi esimene teedeminister. Tema ametisoleku aja jooksul suurenes Venemaa raudteev\xc3\xb5rk oluliselt \xe2\x80\x93 ehitati juurde 7062 km raudteid.\n_START_SECTION_\nTeadus\n_START_PARAGRAPH_\nTa uuris teaduslikul tasemel raudtee-ehituse ja vaguniehitusega seotud k\xc3\xbcsimusi.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\n2003. aastal avati talle p\xc3\xbchendatud ausammas Moskvas Komsomoli v\xc3\xa4ljakul \xe2\x80\x93 v\xc3\xa4ljakul, mille \xc3\xa4\xc3\xa4res asuvad kolm Moskva jaamahoonet.'